PMIndiaData/PMIndiaSum huggingface dataset:
प्रधानमंत्री ने प्रथम महिला श्रीमती शुभ्रा मुखर्जी के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने प्रथम महिला श्रीमती शुभ्रा मुखर्जी के निधन पर शोक व्‍यक्‍त किया है। प्रधानमंत्री ने कहा, “श्रीमती शुभ्रा मुखर्जी के निधन के बारे में जानकर अत्‍यंत दुख पहुंचा है। दुख के इस क्षण में मेरी संवेदनाएं राष्‍ट्रपति जी और उनके परिवार के साथ है। श्रीमती शुभ्रा मुखर्जी कला, संस्‍कृति और संगीत प्रेमी के रूप में हमेशा याद की जाएंगी। अपने सहृदय स्‍वभाव की वजह से वे जिनसे भी मिलती उनकी प्रिय बन जाती थीं।”
प्रधानमंत्री कल बैंकों और एनबीएफसी के हितधारकों के साथ ‘भविष्य के लिए विजन’ पर विचार-मंथन करेंगे

प्रधानमंत्री श्री नरेन्‍द्र मोदी कल शाम बैंकों और एनबीएफसी के हितधारकों के साथ भविष्य के लिए विजन एवं रूपरेखा (रोडमैप) पर चर्चाएं और विचार-विमर्श करेंगे। इस विचार-मंथन सत्र के एजेंडे में शामिल विषयों में ऋण उत्पाद एवं वितरण (डिलीवरी) के लिए प्रभावकारी मॉडल, प्रौद्योगिकी के जरिए वित्तीय सशक्तिकरण और वित्तीय सेक्‍टर के स्‍थायित्‍व एवं निरंतरता के लिए विवेकपूर्ण तौर-तरीके शामिल हैं। बैंकिंग सेक्‍टर दरअसल अवसंरचना, कृषि, एमएसएमई (सूक्ष्‍म, लघु एवं मध्‍यम उद्यम) सहित स्थानीय विनिर्माण के वित्तपोषण के जरिए भारत के आर्थिक विकास में योगदान देने में अहम भूमिका निभाता है। जहां तक वित्तीय समावेश की बात है, यह प्रौद्योगिकी के जरिए वित्तीय सशक्तिकरण में बड़ी भूमिका निभा सकता है। सरकार के अनेक वरिष्ठ अधिकारी भी इस विचार-विमर्श के दौरान उपस्थित रहेंगे।
प्रधानमंत्री ने चंडीगढ़ में अंतर्राष्‍ट्रीय योग दिवस मनाया

प्रधानमंत्री श्री नरेन्‍द्र मोदी ने आज दूसरा अंतर्राष्‍ट्रीय योग दिवस चंडीगढ़ में मनाया। वहां वे लगभग 30,000 प्रतिभागियों के साथ सामूहिक योग प्रदर्शन में शामिल हुये। प्रतिष्ठित कैपिटल कॉम्‍प्‍लेक्‍स में एकत्रित लोगों को संबोधित करते हुए प्रधानमंत्री ने कहा कि आज देश के हर हिस्‍से के लोग योग से जुड़ गये हैं। उन्‍होंने कहा कि अंतर्राष्‍ट्रीय योग दिवस की परिकल्‍पना को पूरे विश्‍व का समर्थन मिला है और समाज का हर वर्ग इस प्रयास के लिए एकजुट हुआ है। प्रधानमंत्री ने कहा कि अंतर्राष्‍ट्रीय योग दिवस बेहतर स्‍वास्‍थ्‍य से जुड़ गया है और यह जन आंदोलन बन गया है। उन्‍होंने कहा कि योग का मतलब आपने क्‍या पाया नहीं है, बल्कि इसका अर्थ यह है कि कोई व्‍यक्ति क्‍या छोड़ सकता है। उन्‍होंने कहा कि जीरो बजट के साथ योग से स्‍वास्‍थ्‍य सुरक्षा उपलब्‍ध होती है और इसमें गरीब तथा अमीर के बीच भेद नहीं है। प्रधानमंत्री ने अगले एक वर्ष में योग के जरिये मधुमेह की समस्‍या को कम करने पर ध्‍यान केन्द्रित करने का आग्रह किया। उन्‍होंने बताया कि योग को लोकप्रिय बनाने के वास्‍ते कार्य कर रहे व्‍यक्तियों को सम्‍मानित करने के लिए राष्‍ट्रीय तथा अंतर्राष्‍ट्रीय स्‍तर के दो पुरस्‍कार शुरू किये जाएंगे। प्रधानमंत्री ने सामूहिक योग प्रदर्शन के प्रतिभागियों के साथ बातचीत भी की।
वाशिंगटन डीसी में प्रधानमंत्री का कार्यक्रम-6 जून 2016

प्रधानमंत्री श्री नरेन्द्र मोदी सोमवार की दोपहर वाशिंगटन डीसी पहुंचे। उन्होंने अज्ञात सैनिक के मकबरे आर्लिंग्टन समाधि पर पुष्पांजलि अर्पित की। उन्होंने अंतरिक्ष शटलयान कोलंबिया स्मारक पर भी पुष्पांजलि अर्पित की। कोलंबिया त्रासदी में मारी गयी अन्तरिक्ष यात्री कल्पना चावला के पति मिस्टर जीन पियरे हैरिसन भी उपस्थित थे। इस अवसर पर अन्तरिक्ष यात्री सुनीता विलियम्स भी उपस्थित थी। भारत को मूर्तियों की वापसी के लिए आयोजित समारोह में भी प्रधानमंत्री ने भाग लिया। इस मौके पर अमेरिका की अटॉर्नी जनरल लोरेटा लिंच ने कहा कि भारत को 200 कलाकृतियां लौटने का काम शुरू हो गया है जिसमें से अब तक 12 लौटा भी दी गईं हैं। इस अवसर पर बोलते हुए प्रधानमंत्री ने कहा कि विरासत देशों के बीच एक महान आवश्यक ताकत हो सकता है।उन्होंने कहा कि कुछ लोग भले ही इन कलाकृतियों को पैसे में तौलते हों पर भारत में हमारे लिए इसका मूल्य इन सबसे से ऊपर है क्योंकि ये हमारी संस्कृति और धरोहर हैं।
प्रधानमंत्री 28 जनवरी को विश्व आर्थिक मंच के दावोस संवाद को संबोधित करेंगे

प्रधानमंत्री श्री नरेन्द्र मोदी 28 जनवरी, 2021 को वीडियो कॉन्फ्रेंसिंग के माध्यम से विश्व आर्थिक मंच के दावोस संवाद को संबोधित करेंगे। कार्यक्रम मेंपूरी दुनिया के उद्योग जगत के 400 से अधिक शीर्ष प्रतिनिधि भाग लेंगे,जिसमें प्रधानमंत्री ‘चौथी औद्योगिक क्रांति–मानवता की भलाई के लिए प्रौद्योगिकी का उपयोग’ विषय पर सत्र को संबोधित करेंगे। आयोजन के दौरान प्रधानमंत्री सीईओ के साथ बातचीत भी करेंगे। दावोस संवाद एजेंडा,कोविड के बाद कीदुनिया में विश्व आर्थिक मंच की महत्वपूर्ण पहल की शुरुआत का प्रतीक है।
प्रधानमंत्री ने श्री प्रविंद कुमार जगन्नाथ को मॉरीशस का प्रधानमंत्री बनने पर बधाई दी

प्रधानमंत्री श्री नरेन्‍द्र मोदी ने मॉरीशस का प्रधानमंत्री बनने पर श्री प्रविंद कुमार जगन्‍नाथ से फोन पर बातचीत की। प्रधानमंत्री जगन्‍नाथ ने प्रधानमंत्री श्री नरेन्‍द्र मोदी को उनकी टेलीफोन कॉल के लिए धन्‍यवाद किया। प्रधानमंत्री श्री नरेन्‍द्र मोदी और प्रधानमंत्री जगन्‍नाथ ने भारत और मॉरीशस के बीच समय-समय पर परखे गए और अद्वितीय संबंधों को सुदृढ़ करने की साझी प्रतिबद्धता को सुनिश्चित किया। प्रधानमंत्री ने भारत और मॉरीशस के बीच मित्रता के संबंधों को मजबूत बनाने के लिए निवर्तमान प्रधानमंत्री सर अनिरूद्ध जगन्‍नाथ के नेतृत्‍व और योगदान की सराहना की।
प्रधानमंत्री ने राजा पर्ब पर ओडिशा के लोगों को बधाई दी

प्रधानमंत्री श्री नरेंद्र मोदी ने राजा पर्ब के अवसर पर ओडिशा के लोगों को बधाई दी है। इस अवसर पर एक संदेश में उन्होंने कहा “राजा पर्ब के अवसर पर मैं ओडिशा के लोगों को शुभकामनाएं देता हूं। मुझे उम्मीद है कि यह त्योहार हर किसी के जीवन में समृद्धि और खुशहाली लाएगा।”
प्रधानमंत्री ने चीन, मंगोलिया एवं दक्षिण कोरिया की अपनी आगामी यात्रा के मद्देनजर विशेष रूप से तैयार किये गये वेब-पेज साझा किये

प्रधानमंत्री श्री नरेन्‍द्र मोदी ने चीन, मंगोलिया एवं दक्षिण कोरिया की अपनी आगामी यात्रा के मद्देनजर विशेष रूप से तैयार किये गये वेब-पेज साझा किये हैं। “मेरी आगामी चीन यात्रा पर अपने विचार विशेष रूप से तैयार किये गये पेज http://www.narendramodi.in/china_home पर व्‍यक्‍त करें। मेरी मंगोलिया यात्रा पर नवीनतम अपडेट से पेज http://www.narendramodi.in/mongolia_home के जरिये खुद को सदा अवगत रखें। यहां एक ऐसा पेज है, जिस पर आपको मेरी दक्षिण कोरिया यात्रा से जुड़ी तमाम नवीनतम खबरें मिलेंगी। आप यहां अपने विचार साझा भी कर सकते हैं। यह पेज http://www.narendramodi.in/southkorea_home है”, प्रधानमंत्री ने कहा।
प्रधानमंत्री के प्रधान सचिव ने जोशीमठ की स्थिति की उच्च स्तरीय समीक्षा की

प्रधानमंत्री के प्रधान सचिव डॉ. पी. के. मिश्रा ने आज 8 जनवरी, 2023 को जोशीमठ में भवनों के क्षतिग्रस्त होने और भूमि धंसने के मामलों की उच्च स्तरीय समीक्षा की। इस समीक्षा में भारत सरकार के कैबिनेट सचिव, गृह सचिव, भारत सरकार के वरिष्ठ अधिकारियों के साथ-साथ राष्ट्रीय आपदा प्रबंधन प्राधिकरण के सदस्य, उत्तराखंड के मुख्य सचिव और पुलिस महानिदेशक, जोशीमठ के जिलाधिकारी व अन्य अधिकारी, उत्तराखंड के वरिष्ठ अधिकारी और भारतीय प्रौद्योगिकी संस्थान रुड़की, राष्ट्रीय आपदा प्रबंधन संस्थान, भारतीय भूवैज्ञानिक सर्वेक्षण, वाडिया इंस्टीट्यूट ऑफ हिमालयन जियोलॉजी के विशेषज्ञ भी वीडियो कॉन्फ्रेंस के माध्यम से शामिल हुए। यह बताया गया कि प्रधानमंत्री श्री नरेन्द्र मोदी चिंतित हैं और उन्होंने मुख्यमंत्री के साथ स्थिति की समीक्षा की है। उत्तराखंड के मुख्य सचिव ने बताया कि केंद्रीय विशेषज्ञों के सहयोग से राज्य और जिले के अधिकारियों ने जमीनी स्थिति का आकलन किया है। उन्होंने बताया कि करीब 350 मीटर चौड़ी जमीन की पट्टी प्रभावित हुई है। एनडीआरएफ की एक टीम और एसडीआरएफ की चार टीमें जोशीमठ पहुंच चुकी हैं। जिला प्रशासन प्रभावित परिवारों के साथ भोजन, आश्रय और सुरक्षा की पर्याप्त व्यवस्था के साथ उन्हें सुरक्षित स्थानों पर स्थानांतरित करने के लिए काम कर रहा है। पुलिस अधीक्षक और एसडीआरएफ के कमांडेंट मौके पर तैनात हैं। जोशीमठ के निवासियों को घटनाक्रम से अवगत कराया जा रहा है और उनका सहयोग लिया जा रहा है। लघु-मध्यम-दीर्घकालीन योजनाएं तैयार करने के लिए विशेषज्ञों की सलाह ली जा रही है। इसके अलावा, सीमा प्रबंधन सचिव और एनडीएमए के चारों सदस्य 9 जनवरी को उत्तराखंड का दौरा करेंगे। वे हाल ही में जोशीमठ से लौटे तकनीकी दल (एनडीएमए, एनआईडीएम, एनडीआरएफ, जीएसआई, एनआईएच, वाडिया संस्थान, आईआईटी रुड़की) के निष्कर्षों का विस्तृत आकलन करेंगे और राज्य सरकार को स्थिति का समाधान करने के लिए तत्काल, लघु-मध्यम-दीर्घकालिक कार्रवाइयों पर सलाह देंगे। प्रधानमंत्री के प्रधान सचिव ने जोर देकर कहा कि प्रभावित क्षेत्र में रहने वाले लोगों की सुरक्षा राज्य के लिए तत्काल प्राथमिकता होनी चाहिए। राज्य सरकार को प्रभावित लोगों के साथ एक स्पष्ट और निरंतर संवाद स्थापित करना चाहिए। व्यवहार्य उपायों के माध्यम से स्थिति को बिगड़ने से रोकने के लिए तत्काल प्रयास किए जाने चाहिए। प्रभावित क्षेत्र की एक अंतर-विषयी जांच की जानी चाहिए। कई केंद्रीय संस्थानों के विशेषज्ञ- राष्ट्रीय आपदा प्रबंधन प्राधिकरण (एनडीएमए), राष्ट्रीय आपदा प्रबंधन संस्थान (एनआईडीएम), भारतीय भूवैज्ञानिक सर्वेक्षण (जीएसआई), भारतीय प्रौद्योगिकी संस्थान (आईआईटी) रुड़की, वाडिया इंस्टीट्यूट ऑफ हिमालयन जियोलॉजी (डब्ल्यूआईएचजी), राष्ट्रीय जल विज्ञान संस्थान (एनआईएच) और केंद्रीय भवन अनुसंधान संस्थान (सीबीआरआई) को “संपूर्ण सरकार” दृष्टिकोण की भावना से उत्तराखंड राज्य के साथ मिलकर काम करना चाहिए। एक स्पष्ट समयबद्ध पुनर्निर्माण योजना तैयार की जानी चाहिए। निरंतर भूकंपीय निगरानी की जानी चाहिए। इस अवसर का उपयोग करते हुए जोशीमठ के लिए जोखिम के प्रति एक संवेदनशील शहरी विकास योजना भी विकसित की जानी चाहिए।
प्रधानमंत्री ने ‘मंडेला दिवस’ पर नेल्सन मंडेला को श्रद्धांजलि अर्पित की

प्रधानमंत्री, श्री नरेन्द्र मोदी ने ‘मंडेला दिवस’ पर, दक्षिण अफ्रीका के पूर्व राष्ट्रपति नेल्सन मंडेला को श्रद्धांजलि अर्पित की है। प्रधानमंत्री ने कहा कि मंडेला दिवस न केवल उस महान वयक्तित्व की याद दिलाता है बल्कि यह विश्व शांति के लिए काम करने के हमारे संकल्प को और मजबूत करता है। प्रधानमंत्री ने कहा कि “मदिबा के काम, आदर्श और सिद्धांतों ने हमेशा हमें प्रेरित किया है। उन्होंने हमेशा शांति, समानता और सेवा की जीत होती दिखाई है।”
प्रधानमंत्री ने आईआईटी गुवाहाटी के दीक्षांत समारोह को संबोधित किया

प्रधानमंत्री ने आईआईटी गुवाहाटी से आपदा प्रबंधन और जोखिम में कमी के लिए एक केंद्र स्थापित करने का आग्रह किया राष्ट्रीय शिक्षा नीति 2020 भारत को एक प्रमुख वैश्विक शिक्षा गंतव्य के रूप में स्थापित करेगी: प्रधानमंत्री प्रधानमंत्री श्री नरेंद्र मोदी ने आज वीडियो कांफ्रेंसिंग के माध्यम से आईआईटी गुवाहाटी के दीक्षांत समारोह को संबोधित किया। ज्ञानम् विज्ञान सहितम् यत् ज्ञात्वा मोक्ष्यसे अशुभात् श्लोक उद्धृत करते हुए प्रधानमंत्री ने कहा कि, विज्ञान सहित ज्ञान सभी समस्याओं को हल करने का एक प्रमुख साधन है। श्री मोदी ने गर्व से कहा कि, आज आईआईटी जैसे संस्थान लगातार आगे बढ़ते हुए तरक्की कर रहे हैं और सेवा करने के लिए नवाचार की इस ऊर्जा ने हमारे देश को हजारों वर्षों तक जीवित रखा है। प्रधानमंत्री ने युवाओं से भविष्य के लिए तैयार रहने और भविष्य के लिए स्वस्थ रहने का आह्वान करते हुए कहा कि यह उनके सपने और आकांक्षाएं ही हैं जो भारत के भविष्य को आकार देते हैं। उन्होंने खुशी जताई कि आईआईटी गुवाहाटी ने पहले ही इस दिशा में काम करना शुरू कर दिया है। प्रधानमंत्री ने इस महामारी के दौरान शैक्षणिक सत्रों को संचालित करने और अनुसंधान कार्य जारी रखने में कठिनाई होने के बावजूद देश को आत्मनिर्भर बनाने में संस्थान के योगदान की सराहना की। प्रधानमंत्री ने कहा कि राष्ट्रीय शिक्षा नीति 21वीं सदी की जरूरतों और भारत को विज्ञान तथा प्रौद्योगिकी के क्षेत्र में वैश्विक रूप से अग्रणी बनाने के लिए ही है। श्री मोदी ने कहा कि राष्ट्रीय शिक्षा नीति 2020 को बहु-विषयक बना दिया गया है, जो कि विभिन्न पाठ्यक्रमों को चुनने की सुविधा प्रदान करता है और कई प्रवेश और निकास बिंदुओं की अनुमति भी देता है। प्रधानमंत्री ने बताया कि राष्ट्रीय शिक्षा नीति राष्ट्रीय अनुसंधान संस्थान को सभी फंडिंग एजेंसियों के साथ बेहतर समन्वय करने का प्रस्ताव देता है, जिससे सभी विषयों के लिए धन प्रदान किया जा सकता है, चाहे वह विज्ञान या मानविकी हो। प्रधानमंत्री ने कहा कि राष्ट्रीय शिक्षा नीति विदेशी विश्वविद्यालयों को भारत में अपने परिसरों को स्थापित करने की अनुमति देती है, जो भारतीय छात्रों को वैश्विक वातावरण प्रदान करेगा। उन्होंने कहा कि राष्ट्रीय शिक्षा नीति भारत को विश्व के लिए प्रमुख शिक्षा गंतव्य के रूप में स्थापित करेगा। श्री नरेन्द्र मोदी ने कहा कि पूर्वोत्तर क्षेत्र भारत की एक्ट ईस्ट नीति का केंद्र है और दक्षिण पूर्व एशिया के साथ भारत के संबंधों का प्रवेश द्वार भी है। इन देशों के साथ संबंधों का मुख्य आधार संस्कृति, वाणिज्य, कनेक्टिविटी और क्षमता रहा है। उन्होंने कहा कि शिक्षा एक और नया माध्यम बनने जा रहा है और आईआईटी गुवाहाटी इसका प्रमुख केंद्र बन सकता है। इससे पूर्वोत्तर क्षेत्र को भी एक नई पहचान मिलेगी और और जलमार्ग के क्षेत्र में बुनियादी ढांचे के विकास के लिए बहुत जोर दिया जा रहा है। प्रधानमंत्री ने दीक्षांत समारोह में पीएचडी से सम्मानित किए जा रहे 300 युवा छात्रों पर प्रसन्नता व्यक्त की और उनसे अनुरोध किया कि वे देश की भलाई के लिए अपना शोध कार्य जारी रखें। श्री मोदी ने छात्रों से यह सोचने का आग्रह किया कि उनके शोध को इस क्षेत्र के विकास की संभावनाओं से किसी प्रकार से जोड़ा जा सकता है। प्रधानमंत्री ने आईआईटी गुवाहाटी से आपदा प्रबंधन और जोखिम में कमी लाने के लिए एक केंद्र स्थापित करने का आग्रह किया ताकि यह क्षेत्र की आपदाओं से निपटने में विशेषज्ञता प्रदान कर सके। एमजी/एएम/एन/डीसी
प्रधानमंत्री ने ओरकांडी स्थित हरि मंदिर में पूजा-अर्चना की और सामुदायिक स्वागत समारोह में शामिल हुए

प्रधानमंत्री श्री नरेन्द्र मोदी ने अपनी दो दिवसीय बांग्लादेश यात्रा के दूसरे दिन ओरकांडी स्थित हरि मंदिर में पूजा-अर्चना कर ईश्वर का आशीर्वाद प्राप्त किया। प्रधानमंत्री ने वहाँ परम पूज्य ठाकुर परिवार के वंशजों से बातचीत भी की। प्रधानमंत्री ने ओरकांडी में मतुआ समुदाय के प्रतिनिधियों को भी संबोधित किया। ये वही स्थान है, जहाँ से श्री श्री हरि चंद ठाकुर जी ने सामाजिक सुधारों से संबंधित अपने पवित्र विचारों और संदेशों का प्रसार किया था। प्रधानमंत्री श्री नरेन्द्र मोदी ने बल देते हुए कहा कि भारत और बांग्लादेश अपने-अपने देश के विकास और तरक्की के माध्यम से संपूर्ण विश्व की प्रगति चाहते हैं। दोनों ही देश चाहते हैं कि संपूर्ण विश्व में अस्थिरता, आतंक और अशांति नहीं बल्कि स्थिरता, प्रेम और शांति का वातावरण होना चाहिए। श्री श्री हरि चंद ठाकुर जी ने भी हमें शांति, स्थिरता और प्रेम के मार्ग पर चलने का ही संदेश दिया है। प्रधानमंत्री ने उल्लेख किया कि आज भारत ‘सबका साथ, सबका विकास और सबका विश्वास’ के मूल मंत्र के साथ आगे बढ़ रहा है, वहीं दूसरी तरफ बांग्लादेश ने भी ‘शोहोजात्रि’ के मूल मंत्र को अपने अंदर समाहित किया है। बांग्लादेश आज पूरी दुनिया के सामने विकास और बदलाव का एक मज़बूत उदाहरण पेश कर रहा है, और बांग्लादेश के इन प्रयासों में भारत ‘शोहोजात्रि’ की भूमिका में है। प्रधानमंत्री ने आज ओरकांडी में वर्तमान में स्थित बालिका माध्यमिक विद्यालय को अपग्रेड करने और एक नए प्राथमिक स्कूल की स्थापना करने के अलावा कई अन्य घोषणाएं भी की। प्रधानमंत्री ने बताया कि श्री श्री हरि चंद ठाकुर जी की जयंती के अवसर पर आयोजित होने वाले पवित्र ‘बरुनीस्नान’ में भाग लेने के लिए हर साल भारत से बड़ी संख्या में लोग बांग्लादेश के ओरकांडी की यात्रा करते हैं। प्रधानमंत्री ने कहा कि लोगों की इस यात्रा को और अधिक सुगम बनाने के लिए सभी ज़रूरी कदम उठाए जाएँगे।
केन्द्रीय मंत्रिमंडल ने कोलकाता के जोका में स्थित राष्ट्रीय पेयजल, स्वच्छता एवं गुणवत्ता केंद्र का नाम बदलकर ‘डॉ. श्यामा प्रसाद मुखर्जी राष्ट्रीय जल और स्वच्छता संस्थान (एसपीएम-निवास)’ किए जाने को कार्योत्तर मंजूरी दी

माननीय प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने कोलकाता के जोका में स्थित राष्ट्रीय पेयजल, स्वच्छता एवं गुणवत्ता केंद्र का नाम बदलकर 'डॉ. श्यामा प्रसाद मुखर्जी राष्ट्रीय जल और स्वच्छता संस्थान (एसपीएम-निवास)' किए जाने को कार्योत्तर मंजूरी दी है। इस संस्थान को कोलकाता, पश्चिम बंगाल के जोका, डायमंड हार्बर रोड पर 8.72 एकड़ भूमि पर स्थापित किया गया है। इस संस्थान की परिकल्पना प्रशिक्षण कार्यक्रमों के माध्यम से जन स्वास्थ्य इंजीनियरिंग, पेयजल, स्वच्छता और साफ-सफाई के क्षेत्र में राज्यों/केंद्र शासित प्रदेशों में क्षमता विकसित करने वाले एक प्रमुख संस्थान के रूप में की गई है। इन क्षमताओं की परिकल्पना न केवल स्वच्छ भारत मिशन और जल जीवन मिशन के कार्यान्वयन में लगी फ्रंट-लाइन वर्कफोर्स के लिए की गई है, बल्कि ग्रामीण और शहरी दोनों स्तर के स्थानीय निकायों के प्रतिनिधियों के लिए भी की गई है। इसी अनुसार ट्रेनिंग इन्फ्रास्ट्रक्चर, आरएंडडी ब्लॉक और एक आवासीय परिसर सहित उपयुक्त बुनियादी ढांचा विकसित किया गया है। इस संस्थान में प्रशिक्षण की सुविधा के लिए जल, स्वच्छता और साफ-सफाई (वॉश) प्रौद्योगिकियों के वर्किंग और लघु मॉडल भी स्थापित किए गए हैं। डॉ. श्यामा प्रसाद मुखर्जी पश्चिम बंगाल के सबसे योग्य सपूतों में से एक और राष्ट्रीय एकता में अग्रणी, औद्योगीकरण के लिए प्रेरणा और एक प्रतिष्ठित विद्वान व शिक्षाविद थे। वे कलकत्ता विश्वविद्यालय के सबसे कम उम्र के कुलपति भी थे। डॉ. श्यामा प्रसाद मुखर्जी के नाम से इस संस्थान का नामकरण किया जाना तमाम हितधारकों को प्रेरित करेगा कि वे डॉ. मुखर्जी के ईमानदारी, अखंडता के मूल्यों को अपनाएं और संस्थान के कामकाज के लोकाचार में अपनी प्रतिबद्धता रखते हुए उन्हें सच्चा सम्मान दें। दिसंबर, 2022 में प्रधानमंत्री द्वारा इस संस्थान का उद्घाटन किया गया।
500 मेगावाट क्षमता वाले 25 सौर पार्कों को दी मंजूरी

प्रधानमंत्री श्री नरेंद्र मोदी की अध्यक्षता में हुई कैबिनेट की बैठक में 500 मेगावाट क्षमता (प्रत्येक) वाले 25 सौर पार्कों की स्थापना को मंजूरी दे दी गई है। सौर पार्क व अति वृहद सौर बिजली परियोजनाएं देशभर में 2014-15 से 2018-19 तक पांच साल के दौरान स्थापित किए जाएंगे। इसके लिए केंद्र सरकार से 4,050 करोड़ रुपये के वित्तीय सहयोग की जरूरत होगी। सौर पार्कों की स्थापना राज्य सरकार और उनकी एजेंसियों के सहयोग से की जाएगी। पार्क के विकास तथा रखरखाव के लिए एजेंसी चयन का फैसला भी राज्य सरकार करेगी।
प्रधानमंत्री ने गीता प्रेस के अध्यक्ष राधेश्याम खेमका के निधन पर शोक व्यक्त किया

प्रधानमंत्री श्री नरेन्द्र मोदी ने गीता प्रेस के अध्यक्ष राधेश्याम खेमका जी के निधन पर दुख व्यक्त किया है। एक ट्वीट में, प्रधानमंत्री ने कहा, 'गीता प्रेस के अध्यक्ष और सनातन साहित्य को जन-जन तक पहुंचाने वाले राधेश्याम खेमका जी के निधन से अत्यंत दुख हुआ है। खेमका जी जीवनपर्यंत विभिन्न सामाजिक कार्यों में सक्रिय रहे। शोक की इस घड़ी में मेरी संवेदनाएं उनके परिजनों और प्रशंसकों के साथ हैं। ओम शांति!'
मंत्रिमंडल ने भारत और कोलंबिया के बीच निवेश के संवर्द्धन और संरक्षण के लिए संयुक्‍त निर्वचनात्‍मक घोषणा को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने ‘दि रिपब्लिक ऑफ कोलंबिया और भारत गणराज्‍य के बीच निवेश के संवर्द्धन और संरक्षण के लिए मौजूदा करार (बीपा), 10 नवंबर, 2009 को हस्‍ताक्षरित, के संबंध में भारत और कोलंबिया के बीच संयुक्‍त निर्वचनात्‍मक घोषणा (जेआईडी) पर हस्‍ताक्षर करने के लिए अपनी मंजूरी प्रदान कर दी है। यह संयुक्‍त निर्वचनात्‍मक घोषणा और भारत और कोलंबिया के बीच निवेशों के संवर्धन और संरक्षण संबंधी मौजूदा करार (बीपा) के निर्वचन में स्‍पष्‍टता प्रदान करेगी। इस संयुक्‍त निर्वचनात्‍मक घोषणा में निवेशक की परिभाषा, निवेश की परिभाषा, उचित और साम्‍यतापूर्ण व्‍यवहार (एफईटी), राष्‍ट्रीय व्‍यवहार (एनटी), और सर्वाधिक अनुकूल राष्‍ट्र (एमएफएन) के व्‍यवहार, स्‍वामित्‍वहरण, निवेशक-राज्‍य विवाद समाधान प्रावधान और लाभों से इंकार किए जाने सहित अनेक खंडों के लिए संयुक्‍त रूप से अंगीकृत किए जाने वाले निर्वचनात्‍मक टिप्‍पण शामिल हैं। संयुक्‍त निर्वचनात्‍मक घोषणा/विवरण सामान्‍यतया निवेश संधि व्‍यवस्‍था के सुदृढ़ीकरण में एक महत्‍वपूर्ण अनुपूरक भूमिका अदा करते हैं। बढ़ रहे द्विपक्षीय निवेश संधि (बीआईटी) विवादों, ऐसे विवरणों के जारी करने से माध्‍यस्‍थम अधिकरणों के समक्ष इनका प्रेरक महत्‍व और भी अधिक बढ़ने की संभावना है। राज्‍यों द्वारा ऐसे सकारात्‍मक दृष्टिकोण से माध्‍यस्‍थम अधिकरणों द्वारा संधि की शर्तों के और अधिक संभावित तथा संगत पठन को बढ़ावा मिल सकता है।
प्रधानमंत्री ने टोंगा राजशाही के प्रधानमंत्री को पत्र लिखा;

प्रधानमंत्री के रूप में उनके निर्वाचन पर बधाई दी प्रधानमंत्री श्री नरेन्‍द्र मोदी ने टोंगा साम्राज्‍य के प्रधानमंत्री श्री अकिलिसी पेहिवा को प्रधानमंत्री के रूप में उनके निर्वाचन पर उन्‍हें बधाई दी है। प्रधानमंत्री ने लिखा ‘टोंगा साम्राज्‍य का प्रधानमंत्री चुने जाने पर मेरी हार्दिक शुभकामनाएं एवं बधाई स्‍वीकार करें। भारत टोंगा के साथ घनिष्‍ठ संबंधों को काफी महत्‍व देता है जिसमें पिछले कुछ वर्षो के दौरान तेजी से प्रगति की है। प्रधानमंत्री ने कहा ‘प्रशांत क्ष्‍ेात्र के साथ अपने रिश्‍तेां को मैं काफी सम्‍मान देता हूं, यही वजह है कि भारत ने हाल में फिजी के सुवा में भारत- प्रशांत द्वीप सहयोग संघ की मेजबानी की। हमारी योजना इस संघ की अगली बैठक के इस वर्ष के उत्‍तरार्ध में भारत में आयोजित करने की है, जिसमें मैं उम्‍मीद करता हूं कि आप भाग लेने में सक्षम होंगे। प्रधानमंत्री ने कहा ‘मैं आपके व्‍यक्तिगत स्‍वास्‍थ्‍य और कल्‍याण तथा टोंगा के लोगों की प्रगति एंव समृद्धि की कामना करता हूं।
प्रधानमंत्री ने रामधारी सिंह दिनकर को उनकी जन्म-जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने आज राष्ट्रकवि रामधारी सिंह दिनकर को उनकी जन्म-जयंती पर श्रद्धांजलि अर्पित की है। प्रधानमंत्री ने अपने ट्वीट में कहा "राष्ट्रकवि रामधारी सिंह दिनकर जी को उनकी जन्म-जयंती पर सादर नमन। देश और समाज को राह दिखाने वाली उनकी कविताएं हर पीढ़ी के लिए प्रेरणास्रोत बनी रहेंगी।"
प्रधानमंत्री ने चैतन्य भूमि पर डॉ. बाबासाहेब अंबेडकर को श्रद्धांजलि अर्पित की; डॉ. बाबासाहेब अंबेडकर स्मारक की आधारशिला रखी

प्रधानमंत्री श्री नरेन्द्र मोदी ने आज मुंबई में चैतन्य भूमि का दौरा किया, जहां पर उन्होंने भारत रत्न डॉ. बाबासाहेब अंबेडकर को श्रद्धांजलि अर्पित की। इसके बाद मुंबई के इंदु मिल के प्रांगण में डॉ. बाबासाहेब अंबेडकर की याद में बनाये जा रहे एक स्मारक की पट्टिका का अनावरण भी किया। महाराष्ट्र के राज्यपाल श्री सी. विद्यासागर राव, महाराष्ट्र के मुख्यमंत्री श्री देवेंद्र फणनवीस और केंद्रीय जहाजरानी मंत्री श्री नितिन गडकरी इस अवसर पर उपस्थित थे।
प्रधानमंत्री ने बाबू जगजीवन राम की जयंती पर उन्‍हें श्रद्धांजलि दी

प्रधानमंत्री श्री नरेन्‍द्र मोदी ने श्री बाबू जगजीवन राम की जयंती पर उन्‍हें अपनी श्रद्धांजलि अर्पित की। प्रधानमंत्री ने कहा, ‘हम बाबू जगजीवन राम को उनकी जयंती पर स्‍मरण करते हैं। भारत में उनकी सेवा और हाशिये पर पहुंचे लोगों के अधिकारों के लिए उनका संघर्ष हमेशा प्रेरित करता रहेगा।’
प्रधानमंत्री ने श्रीमती द्रौपदी मुर्मू को राष्ट्रपति के रूप में निर्वाचित होने पर बधाई दी

प्रधानमंत्री श्री नरेन्द्र मोदी ने श्रीमती द्रौपदी मुर्मू को राष्ट्रपति चुने जाने पर बधाई दी है। ट्वीट्स की एक श्रृंखला में, प्रधानमंत्री ने कहा; "भारत ने इतिहास रचा है। ऐसे समय में जब 1.3 अरब भारतीय आजादी का अमृत महोत्सव मना रहे हैं, भारत के जनजातीय समुदाय की बेटी को हमारा राष्ट्रपति चुना गया है, जिनका जन्म पूर्वी भारत के एक सुदूर हिस्से में हुआ था! श्रीमती द्रौपदी मुर्मू जी को इस उपलब्धि पर बधाई।" "श्रीमती द्रौपदी मुर्मू जी का जीवन, उनके शुरुआती संघर्ष, उनकी समृद्ध सेवा और उनकी अनुकरणीय सफलता प्रत्येक भारतीय को प्रेरित करती है। वे हमारे नागरिकों, विशेष रूप से गरीबों, वंचितों और कमजोर वर्गों के लिए आशा की किरण के रूप में उभरी हैं।" "श्रीमती द्रौपदी मुर्मू जी श्रेष्ठ विधायक और मंत्री रही हैं। झारखंड के राज्यपाल के रूप में उनका कार्यकाल उत्कृष्ट रहा है। मुझे यकीन है कि वे एक विशिष्ट राष्ट्रपति होंगी, जो सामने से नेतृत्व करेंगी और भारत की विकास यात्रा को मजबूत करेंगी।" "मैं विभिन्न दलों के उन सभी सांसदों और विधायकों को धन्यवाद देना चाहता हूं, जिन्होंने श्रीमती द्रौपदी मुर्मू जी की उम्मीदवारी का समर्थन किया है। उनकी रिकॉर्ड जीत हमारे लोकतंत्र के लिए अच्छी बात है।"
प्रधानमंत्री ने यूक्रेन मुद्दे और ऑपरेशन गंगा पर संसद में  सकारात्मक चर्चा की सराहना की

प्रधानमंत्री श्री नरेन्द्र मोदी ने पिछले कुछ दिनों में यूक्रेन मुद्दे और ऑपरेशन गंगा पर संसद में हुई सकारात्मक चर्चा की सराहना की है। उन्होंने उन सभी सांसदों का आभार व्यक्त किया जिन्होंने अपने विचारों के माध्यम से इन मुद्दों पर उत्कृष्ट चर्चा की। उन्होंने कहा कि प्रतिकूल परिस्थितियों में भी अपने साथी नागरिकों की सुरक्षा और कल्याण का ध्यान रखना हमारा सामूहिक कर्तव्य है। ट्वीट्स की एक श्रृंखला में, प्रधानमंत्री ने कहा; "पिछले कुछ दिनों में संसद यूक्रेन की स्थिति और ऑपरेशन गंगा के माध्यम से हमारे नागरिकों को स्वदेश लाने के भारत के प्रयासों पर एक सकारात्मक चर्चा की साक्षी बनी है। मैं उन सभी सांसद सहयोगियों का आभारी हूं जिन्होंने अपने विचारों के माध्यम से इन मुद्दों पर उत्कृष्ट चर्चा की।" "बहस का उत्कृष्ट स्तर और रचनात्मक विचार यह दर्शाते हैं कि जब विदेश नीति के मामलों की बात आती है तो द्विदलीयता कैसे होती है। इस तरह की द्विदलीयता विश्व स्तर पर भारत के लिए अच्छा संकेत है।" "अपने साथी नागरिकों की सुरक्षा और उनके कल्याण की देखभाल करना हमारा सामूहिक कर्तव्य है और भारत सरकार यह सुनिश्चित करने में कोई कसर नहीं छोड़ेगी कि हमारे नागरिकों को प्रतिकूल परिस्थितियों में भी किसी तरह की परेशानी का सामना न करना पड़े।"
म्यांमार के त्रिभुजीय राजमार्ग के तामू-कीगोन-कलेवा खंड पर 69 पुलों एवं प्रवेश मार्गों के निर्माण को मंजूरी दी

प्रधानमंत्री नरेन्द्र मोदी की अध्यक्षता में केन्द्रीय मंत्रिमंडल ने 371.58 करोड़ की लागत से म्यांमार के त्रिभुजीय राजमार्ग के तामू-कीगोन-कलेवा खंड पर 69 पुलों एवं प्रवेश मार्गों के निर्माण को अपनी मंजूरी प्रदान कर दी। इस निर्माण के बाद सड़क के इस हिस्से का सभी तरह के मौसम में इस्तेमाल किया जा सकेगा। प्रस्तावित इम्फाल-माण्डले बस सेवा के रास्ते का हिस्सा भी यही मार्ग होगा। इससे भारत एवं म्यांमार के बीच संयोजन बढ़ेगा एवं सामानों और आवागमन में मदद मिलेगी। पृष्ठभूमिः- मई 2012 में प्रधानमंत्री की म्यांमार यात्रा के दौरान म्यांमार सरकार के अनुरोध पर सहमति बनी थी कि त्रिभुजीय राजमार्ग के तामू- कीगोन- कलेवा खंड पर 71 पुलों का निर्माण कार्य किया जाए। म्यांमार सरकार ने दो पुलों का निर्माण कार्य शुरू कर दिया है क्योंकि इन पुलों पर अविलंब ध्यान देने की आवश्यकता थी। इसके बाद अब बचे हुए 69 पुलों का निर्माण भारत सरकार की सहायता से किया जाएगा। परियोजना का कार्यान्वयन परियोजना प्रबंधन सलाहकार के माध्यम से (इंजीनीयरिंग प्रोक्योरिंग एण्ड कन्सट्रक्शन) इपीसी प्रणाली के तहत किया जाएगा। पुलों का निर्माण परियोजना प्रबंधन सलाहकार, विदेश मंत्रालय और यंगून में भारतीय दूतावास की देखरेख में होगा। परियोजना वर्ष 2019 के मध्य तक पूरी होना तय किया गया है।